贈竹十韵
作者：陸游
朝代：宋

paragraphs: 放翁小築湖西偏，虛窗曲檻無炎天。
人間乃有真富貴，遶舍十萬碧玉椽。
連林娟娟泫清露，高枝裊裊揺蒼烟。
常憂俗客觸新粉，屢戒園丁傷逸鞭。
涼生尊斚消午醉，聲撼窗扉驚晝眠。
春殘斸土得美茁，氣壓卿相食萬錢。
爾来作吏若墮穽，每一夢到心悽然。
還家再見却惝怳，塵土何地從臞仙。
囊中幸藏餐玉法，欲屏萬事相周旋。
更當待月出東嶺，坐石泠泠揮響泉。